CELEX: 62019TN0734
Language: fi
Date: 2019-11-04 00:00:00
Title: asia T-734/19: Kanne 4.11.2019 – Junqueras i Vies v. parlamentti

23.12.2019   
            
            
               FI
            
            
               Euroopan unionin virallinen lehti
            
            
               C 432/68
            
         
      Kanne 4.11.2019 – Junqueras i Vies v. parlamentti
      (asia T-734/19)
      (2019/C 432/78)
      Oikeudenkäyntikieli: espanja
      
         Asianosaiset
      
      
         Kantaja: Oriol Junqueras i Vies (Sant Joan de Vilatorrada, Espanja) (edustaja: asianajaja A. Van den Eynde Adroer)
      
         Vastaaja: Euroopan parlamentti
      
         Vaatimukset
      
      Kantaja vaatii, että unionin yleinen tuomioistuinta toteaa, että kannekirjelmä, jolla nostetaan kanne riidanalaisesta toimesta ja sen liitteistä, on jätetty määräajassa ja kanne voidaan ottaa tutkittavaksi, ja tämän perusteella, että Euroopan parlamentin puhemiehen riidanalainen toimi on pätemätön ja vastaaja velvoitetaan korvaamaan oikeudenkäyntikulut.
      
         Oikeudelliset perusteet ja pääasialliset perustelut
      
      Tämä kanne koskee Euroopan parlamentin puhemiehen Sassolin 22.8.2019 tekemää päätöstä, jolla hän katsoi, ettei hänellä ole toimivaltaa, ja jätti tästä syystä tutkimatta 4.7.2019 päivätyn vetoomuksen, jossa vaadittiin parlamentin työjärjestyksen 8 artiklan nojalla kiireellisiä toimia koskevan menettelyn aloittamista, jotta Junzueras i Viesille voidaan taata parlamentaarinen koskemattomuus.
      Kanteensa tueksi kantaja vetoaa yhteen ainoaan kanneperusteeseen, joka perustuu Euroopan parlamentin työjärjestyksen 8 artiklan rikkomiseen, koska Euroopan parlamentin puhemies on katsonut, ettei hänellä ole edes toimivaltaa käsitellä 4.8.2019 tehtyä Oriol Junqueras i Viesin koskemattomuuden suojaamista koskevaa vetoomusta, kun asiassa oli olemassa vakavia oikeudellisia epäilyjä unionin oikeuden noudattamisesta ja erityisesti Euroopan parlamentin jäsenten koskemattomuuden suojaamisesta, ja kaikki tämä on tapahtunut asiaa sen enempää käsittelemättä ja pelkästään sellaisen Junta Electoral Central de Españan (Espanjan keskusvaalilautakunta) ilmoituksen perusteella, jonka mukaan Oriol Junqueras i Viesin parlamentin jäsenen paikka on vapautunut.
      Tässä yhteydessä vedotaan seuraaviin seikkoihin:
      
                  —
               
               
                  Kansallisessa vaalilainsäädännössä asetettu vaatimus Espanjan perustuslain noudattamista koskevan valan vannomisesta on olennainen vaatimus, joka on ristiriidassa Euroopan parlamentin jäsenten valitsemisesta annetun vuoden 1976 säädöksen säännösten kanssa.
               
            
                  —
               
               
                  Sellainen Espanjan keskusvaalilautakunnan ilmoitus, jonka mukaan paikka on vapautunut syystä, josta ei ole säädetty Euroopan parlamentin jäsenten valitsemisesta annetussa vuoden 1976 säädöksessä, ja joka annettiin käynnistämättä menettelyä uuden jäsenen nimittämiseksi aikaisemman jäsenen tilalle, on ristiriidassa mainitun säädöksen 13 artiklan ja Euroopan parlamentin kokoonpanosta annetun päätöksen kanssa.
               
            
                  —
               
               
                  Päätös on perustelematon ja mielivaltainen, koska tosiseikkojen ja kuvaillun tilanteen osalta on olemassa vakavia unionin oikeutta koskevia oikeudellisia epäilyjä, minkä johdosta Tribunal Supremon (ylin tuomioistuin, Espanja) rikosasioiden jaosto on esittänyt ennakkoratkaisukysymyksiä ja unionin tuomioistuin on ottanut nämä kysymykset tutkittavakseen asianumerolla C-502/19.
               
            
                  —
               
               
                  Euroopan parlamentin työjärjestyksen 8 artiklan tulkinnassa on annettava täysi tehokkuus EU-sopimuksessa, Euroopan unionin perusoikeuskirjan 39 artiklassa, 20 artiklan 1 ja 2 kohdassa, 21 ja 52 artiklassa, ihmisoikeuksien ja perusvapauksien suojaamiseksi tehdyn yleissopimuksen ensimmäisen lisäpöytäkirjan 3 artiklassa, Euroopan unionin erioikeuksista ja vapauksista tehdyn pöytäkirjan N:o 7 9 artiklassa, Euroopan parlamentin jäsenten valitsemisesta annetun vuoden 1976 säädöksen 5 artiklassa ja Euroopan parlamentin työjärjestyksen 3 artiklan 1 kohdassa sekä kaikissa niitä tulkitsevassa oikeuskäytännössä ja lausunnoissa vahvistetuille oikeuksille ja säännöille, minkä vuoksi Euroopan parlamentin puhemiehen perustelematon päätös todeta, ettei hänellä ole toimivaltaa käsitellä vetoomusta, joka hänelle esitettiin Euroopan parlamentin työjärjestyksen 8 artiklan perusteella, on niiden kanssa ristiriidassa ja on pätemätön.